Tsitsi Dangarembga
Store norske leksikon,Språk og litteratur,Litteratur i verden,Afrikas litteratur,Zimbabwes litteratur
Tsitsi Dangarembga er en forfatter, dramatiker og filmskaper fra Zimbabwe. Hun leder The Institute of Creative Arts for Progress in Africa Trust og bor i Harare i Zimbabwe. Dangarembgas romantrilogi om jenta Tambus oppvekst og voksne liv er en klassiker i moderne afrikansk litteraturhistorie og består av Nervous Conditions (1988), The Book of Not (2006) og This Mournable Body (2018).
Dangarembga har mottatt en rekke priser både for litteratur, film og politisk aktivisme. BBC nominerte i 2018 debutromanen som en av «100 stories that shaped the world». På listen over Afrikas «100 Best Books of the 20th Century» fra 2002 ble Nervous Conditions plassert blant de tolv viktigste. Bakgrunn Dangarembga vokste opp i Rhodesia/Zimbabwe, med to foreldre som begge var lærere. Moren var en av de første kvinnene i Zimbabwe med en bachelorgrad, og faren ble rektor på en misjonsskole. I 1961 reiste familien til England så foreldrene kunne studere, før de kom hjem igjen i 1965. Erfaringer med å vokse opp i Europa og dermed kunne stille spørsmål både til sin egen kultur og kolonialiseringen, spesifikt fra et jenteperspektiv, kan leses ut av debutromanen Nervous Conditions.På 1970-tallet studerte Dangarembga medisin ved Cambridge i England. Hun returnerte til Zimbabwe like før uavhengigheten i 1980 og fortsatte med psykologistudier ved University of Zimbabwe i Harare. I 1989 flyttet hun igjen ut av landet, til Tyskland for å etablere seg som filmskaper. Hun studerte TV og film og har en ph.d. i filmvitenskap fra Humbholdt Universität. Siden 2000 har hun igjen bodd i Zimbabwe. Forfatterskap Dangarembga debuterte i 1988 med romanen Nervous Conditions. Boken ble utgitt på norsk i 1990 med tittelen Sisi Tambu. Den engelske tittelen henspiller på Jean-Paul Sartres forord til Frantz Fanons Jordens fordømte (på engelsk): «The condition of the native is a nervous condition». Flertallet i romantittelen kan leses som at kolonikritikken omfatter kvinners forhold. Utgivelseshistorien viser trange kår for denne romanen. Antakelig på grunn av dens tydelige feministiske kritikk av Zimbabwes patriarkalske strukturer fant ikke Dangarembga noe forlag som ville utgi boka. Den ble derfor først utgitt i England, på feministiske The Women’s Press, flere år etter at den ble skrevet. Romanen ble nokså umiddelbart omfavnet av leserne. For romanen mottok Dangarembga i 1989 den prestisjetunge The Commonwealth Writers’ Prize for Fiction, og romanen ble utgitt i hjemlandet.Lenge virket det som om debutromanen skulle blir Dangarembgas eneste utgivelse, før oppfølgeren The Book of Not ble publisert i 2006. I 2018 ga hun ut This Mournable Body, den siste boka om Tambu. For denne ble forfatteren nominert til Booker-prisen (kortlisten). Romaner  I Nervous conditions setter Dangarembga familieliv, sosial tvang og kvinners intellektuelle behov i fokus på en måte ingen zimbabwiske forfattere hadde gjort før henne.Bokens jeg-forteller, jenta Tambudzai (Tambu), vokser opp i en landsby i enkle kår. Da broren dør, reiser hun hjemmefra og tar hans plass ved misjonsskolen, som onkelen deres er rektor for. Tambu blir nær venninne med sin opprørske og intelligente kusine, Nyasha, som sammen med familien har bodd flere år i England. Nyasha utfordrer foreldrene på kulturelle og historiske spørsmål og ønsker seg mer frihet i familien, men blir slått av faren og utvikler anoreksi. En av Tambus tanter blir gjort til gjenstand for forhandling i mennenes beslutningsorgan dare, da denne tanten blir gravid utenfor ekteskap. Tambus far fristes av å ta henne som kone nummer to, mens mora sliter med fødselsdepresjon. Da onkelen bestemmer seg for at foreldrene hennes må gifte seg i kirken for å «rense» familien, opplever Tambu et sammenbrudd i form av en dissosiasjon. Mot slutten får Tambu plass ved en hvit klosterskole.Selv om romanen foregår under frigjøringskrigen, nevnes den ikke. På denne måten viser Dangarembga hva tidligere mønstre for frigjøringsretorikk holder skjult, særlig når det gjelder kvinners posisjon i afrikanske samfunn, og stiller dermed spørsmål om hvorvidt undertrykking, kulturkamp og frigjøring er det samme for kvinner og menn. The Books of Nots starter omtrent der Nervous Conditions slutter, og følger Tambus utdannelsesreise på kostskolen Young Ladies of the Sacred Heart, der hun er en av svært få ikke-hvite zimbabwere. This Mournable Body gjør et hopp i tid, idet Dangarembga portretterer Tambu som voksen, to tiår etter frigjøringen. Hun er nå utdannet, men arbeidsløs og ubemidlet og bor på et trist pensjonat, i et Zimbabwe sterkt preget av krigen og korrupsjon. Etter å ha utøvd vold mot en elev havner hun deprimert på en institusjon, før hun flytter hjem til kusinen Nyashas familie. Nyasha er tilbake fra Tyskland med tysk ektemann. Tambu er fremdeles bestemt på å skape seg et godt liv, men romanen tegner et dystert bilde av mulighetene for det. Dangarembga ble i 2022 den åttende forfatteren som overleverte et manuskript til Fremtidsbiblioteket. Fremtidsbiblioteket er et kunstprosjekt initiert av Katie Paterson. Hun har plantet en skog i Nordmarka i Oslo, som skal bli til papir og brukes til å trykke en en antologi i 2114. Hvert år overleverer en ny forfatter en tekst til prosjektet. Aktivisme Dangarembga er en tydelig regimekritiker i hjemlandet. Hun ble arrestert i Harare 31. juli 2020 da hun protesterte mot fengslingen av en arrestert journalist, og mot korrupsjon. I 2021 mottok hun PEN International Award for Freedom of Expression, og den tyske forlegger- og bokhandlerforeningens 2021 Peace Prize.Året etter ble hun valgt ut fra English PEN som vinner av 2021 PEN Pinter Prize, og i 2022 ble hun innlemmet i Future Library. Filmer I 1989 reiste Dangarembga til Berlin for å studere regi ved German Film and Television Academy Berlin og etablerte seg som filmskaper. Hennes mest kjente helaftens spillefilmer er Neria (manus, 1991) og Nobody’s Child (regi og én av flere manusforfattere), begge filmet i Zimbabwe. Utgivelser  The Third One  Lost of the Soil (1983)  She No Longer Weeps, dramatikk (1987) The Letter, novelle, publisert i Whispering Land (1985)  Nervous Conditions (1988), norsk oversettelse Sisi Tambu (1989)  The Book of Not (2006)  This Mournable Body (2018) Neria (1993)  The Great Beauty Conspiracy (1994)  Passport to Kill (1994)  Schwarzmarkt (1995)  Everyone's Child (1996)  The Puppeteer (1996)  Zimbabwe Birds, med Olaf Koschke (1988)  On the Border (2000)  Hard Earth – Land Rights in Zimbabwe (2001)  Ivory (2001)  Elephant People (2002)  Mother’s Day (2004)  High Hopes (2004)  At the Water (2005)  Growing Stronger (2005)  Kare Kare Zvako (2005)  Peretera Maneta (2006)  The Sharing Day (2008)  I Want a Wedding Dress (2010)  Ungochani (2010)  Nyami Nyami Amaji Abulozi (2011) Litteratur Ann Elizabeth Willey and Jeanette Treiber (red.). Emerging Perspectives on Tsitsi Dangarembga: Negotiating the Post-Colonial. 2002 Flora Veit-Wild. Teachers. Preachers, Non-believers: A Social History of Zimbabwean Literature. 1992. Les mer i Store norske leksikon Zimbabwes litteratur Zimbabwes historie Zimbabwes befolkning Zimbabwes geografi Eksterne lenker Bookerprisens omtale av Dangarembga  PEN Internationals Award for Freedom of Expression  2021 Peace Prize English PEN PEN Pinter Prize German Film and Television Academy Berlin